**ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ**



**ສັນຕິພາບ ​ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ອົງການໄອຍະການປະຊາຊົນສູງສຸດ ເລກທີ…....../ອອປສ

ນະຄອນຫຼວງວຽງຈັນ, ວັນທີ....../...../ 2017

**ບົດສະຫຼຸບ**

**ການເຄື່ອນໄຫວວຽກງານຮອບດ້ານ**

**ຂອງອົງການໄອຍະການປະຊາຊົນສູງສຸດ ປະຈຳເດືອນ ມິຖຸນາ**

**ແລະ ທິດທາງແຜນການປະຈຳເດືອນ ກໍລະກົດ 2017**

* ອີງຕາມ ແຜນການເຄື່ອນໄຫວປະຈຳປີ 2017 ຂອງອົງການໄອຍະການປະຊາຊົນສູງສຸດ;
* ອີງຕາມ ແຜນການເຄື່ອນໄຫວປະຈຳເດືອນ ມິຖຸນາ ປີ 2017 ຂອງອົງການໄອຍະການປະຊາຊົນສູງສຸດ.

ຜ່ານການຈັດຕັ້ງປະຕິບັດຕາມແຜນການວຽກງານຕົວຈິງ ປະຈຳເດືອນ ມິຖຸນາ (06) ຂອງອົງການໄອຍະການປະຊາຊົນສູງສຸດ ແລະ ກຳນົດທິດທາງແຜນການປະຈຳເດືອນ ກໍລະກົດ (07) 2017 ຈຶ່ງສະຫຼຸບໄດ້ດັ່ງນີ້:

1. **ການເຄື່ອນໄຫວວຽກງານໃນເດືອນ ມິຖຸນາ 2017**

**ກ. ດ້ານ​ດີ**

**1. ວຽກງານການເມືອງ-ແນວຄິດ**

ຄະນະພັກ-ຄະນະນຳ ອົງການໄອຍະການປະຊາຊົນສູງສຸດ ໄດ້ຈັດຕັ້ງບັ້ນດຳເນີນຊີວິດການເມືອງປັບປຸງປົວແປງພາຍໃນພັກ, ເພື່ອໃຫ້ສະມາຊິກພັກແຕ່ລະສະຫາຍໄດ້ສໍາຫລວດກວດກາຕີລາຄາຕົນເອງໃນການປະຕິບັດໜ້າທີ່ວຽກງານໃນໜຶ່ງປີຜ່ານມາ ເຫັນວ່າສະມາຊິກພັກ, ພະນັກງານ-ລັດຖະກອນທັງໝົດ ມີຄຸນທາດການເມືອງໜັກແໜ້ນ, ມີຄຸນສົມບັດສິນທຳປະຕິວັດ, ມີຄວາມສະຫງົບ, ມີຄວາມອຸ່ນອ່ຽນ ທຸ່ນທ່ຽງ, ມີຄວາມສາມັກຄີກັນເປັນຢ່າງດີ, ເຊື່ອໝັ້ນຕໍ່ການຊີ້ນຳໆພາ ຂອງພັກກໍຄືຄະນະພັກ-ຄະນະນຳ ອົງການໄອຍະການປະຊາຊົນສູງສຸດ, ຕັ້ງໜ້າເອົາໃຈໃສ່ປະຕິວັດໜ້າທີ່ວຽກງານທີ່ຖືກມອບໝາຍດ້ວຍຄວາມຊື່ສັດ ບໍລິສຸດ ແລະ ມີຄວາມຮັບຜິດຊອບສູງ.

ນອກນັ້ນ, ຍັງໄດ້ອອກແຮງແຂ່ງຂັນກັນໃນການສ້າງຂະບວນການອອກແຮງງານ, ຂະບວນການແຂ່ງຂັນກິລາພາຍໃນອົງການ ແລະ ນຳພາກສ່ວນອ້ອມຂ້າງ ຢ່າງພ້ອມພຽງກັນ ແລະ ເປັນຂະບວນການຟົດຟື້ນ ເພື່ອເປັນການຕ້ອນຮັບໃນວັນສຳຄັນ ຂອງພັກ-ຂອງຊາດ.

**2. ວຽກງານກົງຈັກການຈັດຕັ້ງ ແລະ ການພັດທະນາບຸກຄະລາກອນ**

* ໄດ້ເປີດຊຸດຝຶກອົບຮົມວຽກງານໄອຍະການ ໃຫ້ແກ່ພະນັກງານອົງການໄອຍະການປະຊາຊົນສູງສຸດ ແລະ ພະນັກງານອົງການໄອຍະການປະຊາຊົນທົ່ວປະເທດ;
* ສ້າງເງື່ອນໄຂ ແລະ ອຳນວຍຄວາມສະດວກໃຫ້ແກ່ພະນັກງານໄດ້ເຂົ້າຮ່ວມຝຶກອົບຮົມພາສາອັງກິດ ຢູ່ພາຍໃນ ແລະ ຕ່າງປະເທດ ດ້ວຍການສະໜັບສະໜູນ ຂອງໂຄງການຕ່າງໆ;
* ໄດ້ດັດແກ້ຊັ້ນ-ຂັ້ນ ແລະ ເລື່ອນຊັ້ນ-ຂັ້ນປົກກະຕິ ໃຫ້ພະນັກງານອົງການໄອຍະການປະຊາຊົນ ມີ 09 ທ່ານ ຍິງ 05 ທ່ານ;
* ໄດ້ມອບໃຫ້ພາກສ່ວນກ່ຽວຂ້ອງຮ່າງຂໍ້ຕົກລົງອະນຸມັດພະນັກງານອອກຮັບອຸດໜູນບຳນານ ປະຈຳງວດ IV/2017 ຂອງອົງການໄອຍະການປະຊາຊົນ ແຂວງ ຫົວພັນ 01 ທ່ານ;
* ໄດ້ອອກຂໍ້ຕົກລົງແຕ່ງຕັ້ງພະນັກງານລົງເຄື່ອນໄຫວວຽກງານທາງລັດຖະການຈຳນວນ 89 ທ່ານ, ຍິງ 19 ທ່ານ.

**3. ວຽກງານການແກ້ໄຂຄະດີ ແລະ ຄຳຮ້ອງ**

**3.1 ວຽກງານຕິດຕາມກວດກາທົ່ວໄປ**

**⮚ ການ​ແກ້​ໄຂ​ຄຳ​ຮ້ອງ​ກ່ຽວ​ກັບ​ການ​ປະຕິບັດ​ກົດໝາຍ:**

- ຄຳຮ້ອງຄ້າງມາແຕ່ເດືອນກ່ອນມີ 01 ເລື່ອງ, ຍັງກໍາລັງຄົ້ນຄວ້າ 01 ເລື່ອງ.

**⮚ ການ​ແກ້​ໄຂ​ຄຳ​ຮ້ອງ​ກ່ຽວ​ກັບ​ການປະຕິບັດ​ຄຳ​ຕັດສິນ​ຂອງ​ສານ:**

**-** ຄຳຮ້ອງຄ້າງມາແຕ່ເດືອນກ່ອນມີ 04 ເລື່ອງ, ຮັບຄໍາຮ້ອງເຂົ້າໃໝ່ 03 ເລື່ອງ, ລວມທັງໝົດ 07 ເລື່ອງຄົ້ນຄວ້າແກ້ໄຂແລ້ວ 05 ເລື່ອງ, ກຳລັງຄົ້ນຄວ້າແກ້ໄຂ 02 ເລື່ອງ**.**

**3.2 ວຽກງານຕິດຕາມກວດກາຄະດີອາຍາ**

**⮚ ການແກ້ໄຂຄະດີ**

- ສຳນວນຄະດີຄ້າງມາແຕ່ເດືອນ 05/2017 ມີ 24 ເລື່ອງ, ຮັບເຂົ້າໃໝ່ເດືອນ 06/2017 ມີ 04 ເລື່ອງ, ລວມທັງໝົດ 28 ເລື່ອງ, ໄດ້ຄົ້ນຄວ້າແກ້ໄຂສົ່ງອອກ 10 ເລື່ອງ, **ຍັງກຳລັງຄົ້ນຄວ້າ 18 ເລື່ອງ.**

**⮚ ການແກ້ໄຂຄໍາຮ້ອງ, ລັດຖະການ ແລະ ແຈ້ງການ**

- ຄໍາ​ຮ້ອງຄ້າງມາແຕ່ເດືອນ 05/2017 ມີ 26 ເລື່ອງ, ຮັບເຂົ້າໃໝ່ເດືອນ 06/2017 ມີ 53 ເລື່ອງ, ລວມທັງໝົດ 79 ເລື່ອງ, ໄດ້ຄົ້ນຄວ້າແກ້ໄຂສົ່ງອອກແລ້ວ 54 ເລື່ອງ, **ຍັງກໍາລັງຄົ້ນຄວ້າ 25 ເລື່ອງ.**

**3.3 ວຽກງານຕິດຕາມກວດກາຄະດີແພ່ງ**

**⮚ ຄະດີຂັ້ນລົບລ້າງ**

- ຄະດີຄ້າງມາແຕ່ເດືອນ 05/2017 ມີ 04 ເລື່ອງ, ຮັບເຂົ້າໃໝ່ເດືອນ 06/2017 ມີ 19 ເລື່ອງ, ລວມທັງໝົດ 23 ເລື່ອງ, ໄດ້ຄົ້ນຄວ້າແກ້ໄຂສົ່ງອອກແລ້ວ 07 ເລື່ອງ, **ຍັງກໍາລັງຄົ້ນຄວ້າ 16 ເລື່ອງ**.

**⮚ ສຳນວນຄະດີທີ່ໄດ້ທວງມາ ( ທວງຕາມຂໍ້ຕົກລົງ ຂອງຄະນະປະຈຳສະພາແຫ່ງຊາດ ແລະ ຕາມຄໍາຮ້ອງຂໍຮື້ຟື້ນ )**

- ຄະດີຄ້າງມາແຕ່ເດືອນ 05/2017 ມີ 67 ເລື່ອງ, ຮັບເຂົ້າໃໝ່ໃນເດືອນ 06/2017 ມີ 06 ເລື່ອງ, ລວມທັງໝົດ 73 ເລື່ອງ, ໄດ້ຄົ້ນຄວ້າແກ້ໄຂສົ່ງອອກ 06 ເລື່ອງ , **ຍັງກໍາລັງຄົ້ນຄວ້າ 67 ເລື່ອງ** (ໃນນີ້ທວງມາຕາມຂໍ້ຕົກລົງ ຂອງຄະນະປະຈຳສະພາແຫ່ງຊາດ 41 ເລື່ອງ, ທວງມາຕາມຄໍາຮ້ອງ 26 ເລື່ອງ ).

**⮚ ຄໍາຮ້ອງຂໍຮື້ຟື້ນ ແລະ ຄໍາຮ້ອງຂໍຄວາມເປັນທໍາ**

- ຄຳຮ້ອງຄ້າງມາແຕ່ເດືອນ 05/2017 ມີ 02 ເລື່ອງ, ຮັບເຂົ້າໃໝ່ເດືອນ 06/2017 ມີ 18 ເລື່ອງ, ລວມທັງໝົດ 20 ເລື່ອງ, ໄດ້ຄົ້ນຄວ້າແກ້ໄຂສົ່ງອອກແລ້ວ 12 ເລື່ອງ, **ຍັງກຳລັງຄົ້ນຄວ້າ 08 ເລື່ອງ.**

**⮚ ຂໍ້ຕົກລົງສະພາແຫ່ງຊາດ ( ທີ່ຍັງບໍ່ທັນໄດ້ທວງສໍານວນຄະດີ )**

- ຄະດີຄ້າງມາແຕ່ເດືອນ 05/2017 ມີ 03 ເລື່ອງ, ຮັບເຂົ້າໃໝ່ເດືອນ 06/2017 ມີ 02 ເລື່ອງ, ລວມທັງໝົດ 05 ເລື່ອງ, ໄດ້ຄົ້ນຄວ້າແກ້ໄຂ 04 ເລື່ອງ, **ຍັງກໍາລັງຄົ້ນຄວ້າ 01 ເລື່ອງ.**

**3.4 ວຽກງານຕິດຕາມກວດກາຄ້າຍຄຸມຂັງ-ດັດສ້າງ**

**⮚ ວຽກງານຕິດຕາມກວດກາຄ້າຍດັດສ້າງ ແລະ ອະໄພຍະໂທດ**

- ໄດ້ເອົາໃຈໃສ່ຕິດຕາມເກັບກຳສະຖິຕິນັກໂທດຢູ່ຂັ້ນສູນກາງ ແລະ ທ້ອງຖິ່ນ ມີດັ່ງ​ນີ້:

+ **ນັກໂທດທັງໝົດມີຈຳນວນ 10,598 ຄົນ, ຍິງ 1,636 ຄົນ** (ໃນນີ້ມີນັກໂທດ​ເປັນ​ຄົນຕ່າງປະເທດຈຳນວນ 274 ຄົນ, ຍິງ 28 ຄົນ; ນັກໂທດປະຫານຊີວິດ 324 ຄົນ, ຍິງ 39 ຄົນ; ນັກໂທດຕະຫຼອດຊີວິດ 514 ຄົນຍິງ 62 ຄົນ); ນັກ​ໂທດອອກປິ່ນປົວ 160 ຄົນ, ຍິງ 72 ຄົນ ​; ນັກໂທດຖືກໂຍກຍ້າຍ 79 ຄົນ, ນັກໂທດໂຕນໜີ 02 ຄົນ, ນັກໂທດເສຍຊີວິດ 04 ຄົນ, ຍິງ 01 ຄົນ; ນັກໂທດຖືກປ່ອຍຕົວ 332 ຄົນ, ຍິງ 59 ຄົນ, ໃນ​ຈຳນວນ​ດັ່ງ​ກ່າວ​ໄດ້​ແຍກ​​ໃຫ້​ເຫັນນັກ​ໂທດ​ຢູ່​ຂັ້ນສູນ​ກາງ ​ແລະ ຂັ້ນທ້ອງ​ຖິ່ນ​ ຄື:

+ **ນັກໂທດຢູ່ຄ້າຍຄຸມຂັງ: ຂັ້ນສູນກາງຄຸ້ມຄອງ ມີຈຳນວນ 1,772 ຄົນ, ຍິງ 262 ຄົນ**, ​ໃນ​ນີ້​ມີ​ຄົນຕ່າງປະເທດ 134 ຄົນ, ຍິງ 14 ຄົນ; ນັກໂທດປະຫານຊີວິດ 151 ຄົນ, ຍິງ 25 ຄົນ; ນັກໂທດຕະຫຼອດຊີວິດ 135 ຄົນ, ຍິງ 24 ຄົນ;

+ **ນັກໂທດຢູ່ຄ້າຍ​ຄຸມ​ຂັງ: ຂັ້ນທ້ອງຖິ່ນຄຸ້ມຄອງ ມີຈຳນວນ 8,826 ຄົນ, ຍິງ 1,374 ຄົນ**, ​ໃນ​ນີ້​ມີ​ຄົນ​ຕ່າງປະເທດ 140 ຄົນ, ຍິງ 14 ຄົນ; ນັກໂທດປະຫານຊີວິດ 173 ຄົນ, ຍິງ 14 ຄົນ; ນັກໂທດຕະຫຼອດຊີວິດ 379 ຄົນ, ຍິງ 38 ຄົນ.

**⮚ ວຽກ​ງານ​ຕິດຕາມ​ກວດກາ​ສູນ​ດັດ​ສ້າງ**

* ​ ຜູ້​ຖືກ​ຫາຢູ່​ຂັ້ນສູນ​ກາງ ​ແລະ ທ້ອງ​ຖິ່ນ ມີທັງ​ໝົດ​ຈຳນວນ 11,334 ຄົນ, ຍິງ 915 ຄົນ, ​ໃນ​ນີ້​ມີ​ຄົນ​ຕ່າງປະ​ເທດ 431 ຄົນ, ຍິງ 47 ຄົນ; ກັກ​ຂັງ​ເກີນ​ກຳນົດ 01 ປີ ມີ 390 ຄົນ, ຍິງ 55 ຄົນ; ອອກ​ປິ່ນປົວ 39 ຄົນ, ຍິງ 20 ຄົນ; ເສັຍຊີວິດ 02 ຄົນ, ຍິງ 00 ຄົນ; ຜູ້ຖືກຫາໂຕນໜີ 14 ຄົນ ​, ຍິງ 00 ຄົນ; ຜູ້ຖືກຫາໂຍກຍ້າຍ 78 ຄົນ, ຍິງ 06 ຄົນ; ຜູ້ຖືກຫາປ່ອຍຕົວ 741 ຄົນ, ຍິງ 115 ຄົນ; ຜູ້ຖືກຫາສັ່ງຟ້ອງຂຶ້ນສານ 438 ຄົນ, ຍິງ 38 ຄົນ.
* ຈຳນວນຜູ້​ຖືກ​ດັດ​ສ້າງທັງໝົດມີ​ 5.356 ຄົນ, ຍິງ 140 ຄົນ.

**4. ວຽກງານຫ້ອງການ**

* ກະກຽມຮ່າງເນື້ອໃນກອງປະຊຸມປຶກສາຫາລືກ່ຽວກັບການດຳເນີນຄະດີຕາມຂະບວນຍຸຕິທຳຄັ້ງທີ 5 ( ກອງປະຊຸມ 5 ພາກສ່ວນ );
* ໄດ້ຄົ້ນຄວ້າ ແລະ ຮິບໂຮມນິຕິກຳໃຫ້ຄະນະກຳມະທິການຍຸຕິທຳ, ສະພາແຫ່ງຊາດປະກອບມີ ນິຕິກຳ 2 ປະເພດ: 1. ນິຕິກໍາລຸ່ມກົດໝາຍ, 2. ບົດລາຍງານ, ຄໍາຕົກລົງບໍ່ຮື້ຟື້ນ ແລະ ຄໍາສະເໜີຮື້ຟື້ນ;
* ສັງລວມຕົວເລກສະຖິຕິການແກ້ໄຂຄະດີຂັ້ນລົບລ້າງ 5 ເດືອນຕົ້ນປີ 2017 ເພື່ອປະກອບຂໍ້ມູນໃຫ້ແກ່ສະຫະພັນກຳມະບານ ອອປສ ແລະ ບົດລາຍງານຕໍ່ສະພາແຫ່ງຊາດ ຂອງທ່ານຫົວໜ້າ ອອປສ;
* ສຳເລັດການເບີກຈ່າຍນໍ້າມັນເຊື້ອໄຟໃຫ້ແກ່ບັນດາກົມ ປະຈຳງວດ 3 ເດືອນ 7,8,9/2017;
* ສຳເລັດການພົວພັນເຮັດປັດສະປອດໃຫ້ແກ່ຄະນະຜູ້ແທນອົງການໄອຍະການປະຊາຊົນຂັ້ນສູນກາງ ແລະ ທ້ອງຖິ່ນ ທີ່ຈະໄປຢ້ຽມຢາມ ແລະ ເຂົ້າຮ່ວມກອງປະຊຸມບັນດາແຂວງທີ່ມີຊາຍແດນຮ່ວມກັນ ຄັ້ງທີ IV ທີ່ ສສ ຫວຽດນາມ;
* ສ້ອມແປງພາຫະນະ ຈຳນວນ 08 ເທື່ອຄັ້ງ, ມູນຄ່າການສ້ອມແປງ ແລະ ປ່ຽນນ້ຳມັນເຄື່ອງມູນຄ່າ: 17,330,000 ກີບ (ເງິນໂອນ);

ນອກນັ້ນ, ຍັງໄດ້ກວດເຊັກ ຕິດຕັ້ງລະບົບຊອບແວ, ຕິດຕາມກວດກາການຄຸ້ມຄອງລະບົບອິນເຕີເນັດ,ໄວຟາຍ ຢູ່ພາຍໃນ ອອປສ ໃຫ້ນຳໃຊ້ໄດ້ເປັນປົກກະຕິ ແລະ ການຖ່າຍຮູບພາບ, ຂຽນຂ່າວ ໃຫ້ ໂທລະພາບ, ໜັງສືພິມ ແລະ ລົງເວບໄຊ ຂອງ ອອປສ;

**5. ວຽກງານການເງິນ**

* ໄດ້ຄິດໄລ່ເງິນບໍລິຫານປົກກະຕິໃຫ້ບັນດາກົມວິຊາການ, ຫ້ອງການ ​ໄປ​ວຽກທາງ​ການ​ພາຍ​ໃນ​ປະ​ເທດ ​- ຕ່າງປະ​ເທດ, ລາຍຈ່າຍ​ຮັບ​ແຂກ ແລະ ການຈັດກອງ​ປະຊຸມ;
* ໄດ້ຄິດໄລ່ເງິນເດືອນ, ເງິນອຸດໜູນ, ເງິນນະໂຍບາຍຕ່າງໆ ປະຈຳງວດ 03/2017 ຂອງ ອອປສ, ອຍກ 03 ພາກ, ສະຖາບັນຄົ້ນຄວ້າ-ຝຶກອົບຮົມໄອຍະການ ແລະ ອຍກ ທົ່ວປະເທດ**;**
* ໃຫ້ພາກສ່ວນກ່ຽວຂ້ອງເຮັດໃບສະເໜີຂໍອະນຸມັດງົບປະມານຮ່ວງຕຶກເຄຫາສະຖານ ປະຈຳງວດ 02 2017 ມີ 03 ໂຄງການ ນໍາກະຊວງການເງິນ;
* ໄດ້ຄິດໄລ່ງົບປະມານ ໃນການຈັດກອງປະຊຸມຝຶກອົບຮົມ ຂອງໂຄງການຢູນີເຊບ**.**

**6. ວຽກງານແຜນການ ແລະ ຮ່ວມມືກັບຕ່າງປະເທດ**

**⮚ ວຽກງານ​ແຜນການ.**

* ສຳເລັດການຂໍອະນຸມັດຈາກກົມງົບປະມານ ກະຊວງການເງິນໂຄງການກໍ່ສ້າງຫ້ອງການອົງການໄອຍະການປະຊາຊົນເຂດ 3 ເມືອງຫົງສາ ແຂວງ ໄຊຍະບູລີ, ອຍກ ເຂດ 1 ເມືອງ ຫລວງນໍ້າທາ ແຂວງ ຫລວງນໍ້າທາ, ອຍກ ເຂດ 2 ເມືອງ ວັງວຽງ ແຂວງ ວຽງຈັນ;
* ສຳເລັດແຜນການຊຳລະການກໍ່ສ້າງຫ້ອງການອົງການໄອຍະການປະຊາຊົນທົ່ວປະເທດ ແລະ ໂຄງການສະເໜີໃໝ່ປີ 2018.

**⮚ ວຽກງານ​ຮ່ວມ​ມື​ກັບ​ຕ່າງປະ​ເທດ.**

* ​ໄດ້ແຈ້ງຕອບຫາກົມສົນທິສັນຍາ ແລະ ກົດໝາຍ ກະຊວງການຕ່າງປະເທດ ກ່ຽວກັບ ຂໍ້ສະເໜີແນະພາຍໃຕ້ກົນໄກທົບທວນປະຈຳໄລຍະດ້ານສິດທິມະນຸດ ທີ່ ສປປ ລາວ ສະໜັບສະໜູນໃນການຈັດຕັ້ງປະຕິບັດ;
* ຕິດຕາມບົດລາຍງານນຳກະຊວງປ້ອງກັນຄວາມສະຫງົບ ກ່ຽວກັບຜົນການຄົ້ນຄວ້າຮ່າງສົນທິສັນຍາວ່າດ້ວຍການສົ່ງຜູ້ຮ້າຍຂ້າມແດນ ລະຫວ່າງ ລາວ-ຫວຽດນາມ ແລະ ໜັງສືສະເໜີຫາ ກະຊວງການຕ່າງປະເທດ ຂໍການອະນຸມັດໃຫ້ອົງການໄອຍະການປະຊາຊົນສູງສຸດ ເປັນໃຈກາງກະກຽມໃຫ້ແກ່ການເຈລະຈາ ແລະ ລົງນາມສົນທິສັນຍາວ່າດ້ວຍການຮ່ວມມືທາງດ້ານຍຸຕິທຳໃນບັນຫາທາງອາຍາ ລະຫວ່າງ ສປປ ລາວ ແລະ ສ.ເອກົວດໍ;
* ປະສານກັບອົງການໄອຍະການ ສປ ຈີນ ເລື່ອງທຶນຝຶກອົບຮົມຢູ່ສະຖາບັນໄອຍະການ ສປ ຈີນ ຈຳນວນ 15 ທ່ານ.

**7. ວຽກງານກວດກາ**

ໃນໜຶ່ງເດືອນຜ່ານມາໄດ້ເຄື່ອນໄຫວວຽກງານມີດັ່ງນີ້:

* ​ຄຳຮ້ອງຄ້າງມາແຕ່ເດືອນກ່ອນມີ 05 ເລື່ອງ, ເຂົ້າໃໝ່ 02 ເລື່ອງ, ລວມທັງໝົດມິີ 07 ເລື່ອງ, ຄົ້ນຄວ້າສຳເລັດ ແລະ ສົ່ງອອກແລ້ວ 03 ເລື່ອງ, ລວມຍັງຄ້າງ 04 ເລື່ອງ; ( ຢູ່ໃນຂັ້ນຕອນກໍາລັງຄົ້ນຄວ້າ 01 ເລື່ອງ, ຄະນະນຳມີຄຳເຫັນຊີ້ນຳ ແລະ ຢູ່ໃນຂັ້ນຕອນຈັດຕັ້ງປະຕິບັດ 01 ເລື່ອງ );
* ເຂົ້າຮ່ວມກອງປະຊຸມບັ້ນດຳເນີນຊີວິດການເມືອງປັບປຸງປົວແປງພັກ ຂອງກົມຕິດຕາມກວດກາຄ້າຍຄຸມຂັງ-ດັດສ້າງ, ກົມກວດກາຄະດີແພ່ງ , ຫ້ອງການ, ສະຖາບັນຄົ້ນຄວ້າ ແລະ ຝຶກອົບຮົມໄອຍະການ.

**ຂ.**  **ສັງເກດຕີລາຄາ ດ້ານອ່ອນ ແລະ ຂໍ້ຄົງຄ້າງ**

- ພະນັກງານຈຳນວນໜຶ່ງບໍ່ສາມາດຄົ້ນຄວ້າຄະດີໄດ້ຕາມຄາດໝາຍ ແລະ ກຳນົດເວລາທີ່ວາງໄວ້;

- ການສະໜອງດ້ານງົບປະມານຮັບໃຊ້ເຂົ້າໃນການເຄື່ອນໄຫວວຽກງານທາງດ້ານວິຊາການຍັງບໍ່ທັນຕອບສະໜອງກັບຄວາມຮຽກຮ້ອງຕ້ອງການ;

- ຍັງມີບາງກົມ ການສົ່ງບົດສະຫລຸບປະຈຳເດືອນຍັງຊັກຊ້າບໍ່ທັນຕາມກຳນົດເວລາ.

**II.**  **ທິດທາງແຜນການວຽກ​ງານ​ຈຸດ​ສຸມໃນເດືອນ ກໍລະກົດ 2017**

**1. ວຽກ​ງານ​ການ​ເມືອງ​-​ແນວ​ຄິດ.**

* ສຶກສາອົບຮົມວຽກງານການເມືອງ - ແນວຄິດໃຫ້ແກ່ພະນັກງານ-ລັດຖະກອນ, ໃຫ້ມີແນວຄິດອຸ່ນອ່ຽນ ທຸ່ນທ່ຽງ, ມີຄຸນສົມບັດສິນທຳປະຕິວັດ, ມີຄວາມເຊື່ອໝັ້ນຕໍ່ການນຳພາ ຂອງພັກ-ລັດ ກໍ່ຄືຄະນະພັກ-ຄະນະນຳອົງການໄອຍະການປະຊາຊົນສູງສຸດ, ມີຄວາມຊື່ສັດບໍລິສຸດຕໍ່ໜ້າທີ່ວຽກງານທີ່ຮັບຜິດຊອບ, ມີຄວາມສາມັກຄີຊ່ວຍເຫລືອຊຶ່ງກັນ ແລະກັນ;
* ກະກຽມຈັດຕັ້ງພິທີປະຖະກະຖາ ວັນຄ້າຍວັນເກີດ ທ່ານ ສຸພານຸວົງ, ວັນທີ 13 ກໍລະກົດ 1909 – 13 ກໍລະກົດ 2017 ( ຄົບຮອບ 108 ປີ ) ແລະ ວັນສ້າງຕັ້ງສະຫະພັນແມ່ຍິງລາວ 20 ກໍລະກົດ 1955 – 20 ກໍລະກົດ 2017 ( ຄົບຮອບ 62 ປີ ) ;

**2. ວຽກງານກົງຈັກການຈັດຕັ້ງ ແລະ ການພັດທະນາບຸກຄະລາກອນ**

* ໃຫ້ສະຖາບັນສືບຕໍ່ການຈັດຕັ້ງວຽກງານຝຶກອົບຮົມໃຫ້ແກ່ພະນັກງານໄອຍະການປະຊາຊົນທົ່ວປະເທດ ;
* ອະນຸມັດໃຫ້ພະນັກງານເຂົ້າຝຶກອົບຮົມທິດສະດີໄລຍະສັ້ນ 45 ວັນ ຢູ່ສະຖາບັນຄົ້ນຄວ້າ ແລະ ຝຶກອົບຮົມໄອຍະການ;
* ສືບຕໍໍ່ປະຕິບັດນະໂຍບາຍຕໍ່ພະນັກງານທີ່ຈະອອກຮັບບຳນານ ແລະ ນະໂຍບາຍບຳເນັດເກີດລູກ ໃຫ້ແກ່ພະນັກງານ;
* ກະກຽມຮ່າງຄຳແນະນຳກ່ຽວກັບມາດຖານເງື່ອນໄຂການຄັດເລືອກຜົນງານ 03 ມີ 04 ຮັບປະກັນ ປະຈຳປີ 2017 ຂອງພະນັກງານໄອຍະການປະຊາຊົນທົ່ວປະເທດ;
* ສ້າງເງື່ອນໄຂໃຫ້ພະນັກງານໄອຍະການໄດ້ໄປຍົກລະດັບຄວາມຮູ້ຢູ່ພາຍໃນປະເທດ ແລະ ຕ່າງປະເທດ;
* ມອບໃຫ້ພາກສ່ວນກ່ຽວຂ້ອງສືບຕໍ່ຄົ້ນຄວ້າຕິດຕາມການຂໍທຶນຝຶກອົບຮົມ, ທຶນຍົກລະດັບທິດສະດີ ແລະ ວິຊາສະເພາະທັງຢູ່ພາຍໃນ ແລະ ຕ່າງປະເທດ ນຳພາກສ່ວນທີ່ກ່ຽວຂ້ອງ.
* ໃຫ້ພາກສ່ວນກ່ຽວຂ້ອງຕິດຕາມການດັດແກ້ ຊັ້ນ-ຂັ້ນ ເງິນເດືອນ ໃຫ້ພະນັກງານຢູ່ອົງການໄອຍະການປະຊາຊົນ;

**3. ວຽກງານການແກ້ໄຂຄະດີ ແລະ ຄຳຮ້ອງ**

**3.1 ວຽກງານຕິດຕາມກວດກາທົ່ວໄປ**

* ເພີ່ມທະວີການຕິດຕາມກວດກາການປະຕິບັດກົດໝາຍ ຂອງອົງການຈັດຕັ້ງລັດ, ລວມໝູ່, ສັງຄົມແລະ ພົນລະເມືອງ ປະສານສົມທົບກັບອົງການໄອຍະການທ້ອງຖິ່ນ;
* ຕິດຕາມກວດກາການປະຕິບັດຄຳຕັດສິນ ຂອງສານແພ່ງ-ອາຍາ ໃນຂອບເຂດທົ່ວປະເທດ;
* ສືບຕໍ່ແຜນການຝຶກອົບຮົມ ແລະ ວຽກງານຕິດຕາມກວດກາການປະຕິບັດກົດໝາຍ ແລະ ການຈັດຕັ້ງປະຕິບັດຄຳຕັດສິນຂອງສານ-ຄຳພິພາກສາ ຂອງສານທີ່ໃຊ້ໄດ້ຢ່າງເດັດຂາດ;
* ສືບຕໍ່ແກ້ໄຂຄຳຮ້ອງທີ່ຍັງຄ້າງໃຫ້ສຳເລັດ.

**3.2 ວຽກງານຕິດຕາມກວດກາຄະດີອາຍາ**

* ໃຫ້ພາກສ່ວນກ່ຽວຂ້ອງສືບຕໍ່ຄົ້ນຄວ້າແກ້ໄຂຄະດີໃຫ້ບັນລຸຕາມເປົ້າໝາຍທີ່ກຳນົດໄວ້;
* ຈັດກອງປະຊຸມຄະນະນຳ ອອປສ ແລະ ຮ່ວມກັບພາກສ່ວນກ່ຽວຂ້ອງ ເພື່ອຜ່ານຄະດີທີ່ມີຄວາມຫຍຸ້ງຍາກສັບສົນ;
* ແຕ່ງຕັ້ງພະນັກງານໄອຍະການປະຊາຊົນເຂົ້າຮ່ວມປະຊຸມສານຂັ້ນລົບລ້າງຕາມແຈ້ງການເຊີນ ຂອງສານປະຊາຊົນສູງສຸດ;
* ສືບຕໍ່ຄົ້ນຄວ້າການປະຕິບັດພາລະບົດບາດຕິດຕາມກວດກາ ຂອງໄອຍະການປະຊາຊົນ​ຂັ້ນ​ລົບ​ລ້າງ​, ຮ່າງຄຳຖະແຫຼງຂັ້ນລົບລ້າງ, ຮ່າງຄຳສະເໜີຄັດຄ້ານຂັ້ນ​ລົບ​ລ້າງ ຂອງໄອຍະການປະຊາຊົນທາງດ້ານກົດໝາຍ.

**3.3 ວຽກ​ງານ​ຕິດຕາມ​ກວດກາການດຳເນີນ​ຄະດີ​ແພ່ງ**

* ຈັດກອງປະຊຸມຄະນະນໍາ ອອປສ ແລະ ຮ່ວມກັບຫລາຍພາກສ່ວນ ເພື່ອຜ່ານຄະດີທີ່ມີຄວາມຫຍຸ້ງ ຍາກສັບສົນ;
* ສືບຕໍ່ປັບປຸງເອກະສານທີ່ຈະຝຶກອົບຮົມວຽກງານຄະດີແພ່ງ ຢູ່ພາກກາງ ແລະ ພາກເໜືອ;
* ໃຫ້ພາກສ່ວນກ່ຽວຂ້ອງສືບຕໍ່ຄົ້ນຄວ້າແກ້ໄຂຄະດີໃຫ້ບັນລຸຕາມເປົ້າໝາຍທີ່ກຳນົດໄວ້;
* ມອບໃຫ້ກົມກ່ຽວຂ້ອງຈັດກອງປະຊຸມຜ່ານຄະດີຂັ້ນພະແນກ, ຂັ້ນກົມໃຫ້ໄດ້ຢ່າງໜ້ອຍ ອາທິດລະ 02 ຄັ້ງ;
* ສູ້ຊົນແກ້ໄຂຄະດີຂັ້ນລົບລ້າງ ແລະ ຄະດີທີ່ຄ້າງແຕ່ປີ 2014 ເປັນບູລິມະສິດ, ຮັກສາ 2 ຕົວ​ເລກ ​ແລະ ມີ​ລັກສະນະ​ຫຼຸດ​ລົງ​ໃນ​ເດືອ​ນຕໍ່​ໄປ.

**3.4 ວຽກ​ງານ​ຕິດຕາມ​ກວດກາ​ຄ້າຍ​ຄຸມ​ຂັງ-ດັດ​ສ້າງ**

* ໃຫ້​ພາກສ່ວນ​ກ່ຽວຂ້ອງສືບ​ຕໍ່​ກະກຽມຮ່າງແຜນການລົງເຜີຍແຜ່ແນະນຳວ່າດ້ວຍການຈັດຕັ້ງວຽກງານອະໄພຍະໂທດ ປະຈຳ​ປີ 2017 ແລະ ປະສານສົມທັບກັບສຳນັກງານນາຍົກລັດຖະມົນຕີ ກ່ຽວກັບການກະກຽມການຈັດຕັ້ງປະຕິບັດວຽກງານອະໄພຍະໂທດ ປະຈຳປີ 2017;
* ສືບຕໍ່ຕິດຕາມຊຸກຍູ້ໃຫ້ອົງການໄອຍະການທ້ອງຖິ່ນຈັດຕັ້ງປະຕິບັດແຜນງານ, ໂຄງການ ຂອງວຽກງານຕິດຕາມກວດກາຄ້າຍຄຸມຂັງ-ດັດສ້າງ ຕາມພາລະບົດບາດ;
* ປະສານສົມທົບກັບກົມຕໍາຫຼວດຄຸມຂັງ-ດັດສ້າງ ເກັບກຳສະຖິຕິນັກໂທດ, ຜູ້ຖືກຫາ ແລະ ຜູ້ຖືກດັດສ້າງ ຄ້າຍຄຸມຂັງສູນກາງຄຸ້ມຄອງ ແລະ ວຽກງານອື່ນໆທີ່ກ່ຽວຂ້ອງ;
* ຊຸກຍູ້ພາກສ່ວນທີ່ກ່ຽວຂ້ອງຈັດຕັ້ງແຜນການລົງຕິດຕາມກວດກາການປະຕິບັດກົດໝາຍ ຢູ່ຄ້າຍຄຸມຂັງສູນກາງຄຸ້ມຄອງ.

**4. ວຽກ​ງານ​ຫ້ອງການ**

ຊຸກຍູ້ຫ້ອງການຈັດຕັ້ງປະຕິບັດວຽກງານຕາມພາລະບົດບາດດັ່ງນີ້:

* ສືບຕໍ່ຮ່າງເນື້ອໃນກອງປະຊຸມປຶກສາຫາລືກ່ຽວກັບການດຳເນີນຄະດີຕາມຂະບວນຍຸຕິທຳ ຄັ້ງທີ V;
* ໃຫ້ຫ້ອງການປະສານສົມທົບກັບກົມການເງິນກ່ຽວກັບງົບປະມານພິມປື້ມບົດລາຍງານ ຂອງຫົວໜ້າອົງການໄອຍະການປະຊາຊົນສູງສຸດ ຕໍ່ກອງປະຊຸມສະໄໝສາມັນ ເທື່ອທີ 3 ຂອງສະພາແຫ່ງຊາດ ຊຸດທີ VIII ແລະ ພິມປື້ມກອງປະຊຸມວຽກງານໄອຍະການປະຊາຊົນທົ່ວປະເທດ ປະຈຳປີ 2016 ເພື່ອໃຫ້ສຳເລັດຕາມແຜນການ ແລະ ແຈກຢາຍໃຫ້ພາກສ່ວນກ່ຽວຂ້ອງ;
* ສືບຕໍ່ເກັບກຳຕົວເລກສະຖິຕິການແກ້ໄຂຄະດີ ຂອງບັນດາກົມ ພາຍໃນ ອອປສ ແລະ ບັນດາແຂວງໃນທົ່ວປະເທດ ;
* ສືບຕໍ່ກະກຽມເນື້ອໃນເອກະສານ ເພື່ອລົງເຄື່ອນໄຫວວຽກງານຫ້ອງການ ຢູ່ບັນດາອົງການໄອຍະການປະຊາຊົນຂັ້ນທ້ອງຖິ່ນ;
* ຕິດຕາມ​ບັນທຶກ​ການ​ເຄື່ອນ​ໄຫວ​ວຽກງານ​ຕ່າງໆ ​ຊ່ວຍ​ຄະນະ​ນຳ , ກວດກາ​ບັນດາ​​ເອກະສານ​ທີ່​ພາກສ່ວນ​ຕ່າງໆ​ ສະ​ເໜີ​ຂໍ​ຄຳ​ເຫັນ ​ແລະ ລາຍ​ເຊັນ ເພື່ອຮັບປະກັນຄວາມຖືກຕ້ອງຊັດເຈນ ແລະ ລວມທັງ​ການ​ຂໍ​ເຂົ້າພົບ​ການ​ນຳ​ຢ່າງ​ເຂັ້ມງວດ;
* ສືບຕໍ່ສ້າງແຜນການຈັດຊື້ເຄື່ອງຈັກວັດຖຸອຸປະກອນເອເລັກໂຕນິກ ແລະ ໂຕະ, ຕັ່ງ , ຕູ້ ປະຈຳປີ 2017;
* ສືບຕໍ່ປະສານກັບກົມການເງິນກ່ຽວກັບງົບປະມານເຮັດປ້າຍອົງການຄືນໃໝ່;
* ສືບຕໍ່ ກະກຽມເນື້ອໃນ ເພື່ອຈັດພິມວາລະສານໄອຍະການປະຊາຊົນ;
* ຕິດຕາມ ແລະ ກວດກາ ການນຳໃຊ້ອິນເຕີເນັດ ແລະ ອຸປະກອນຄອມພິວເຕີ ຂອງຫ້ອງການ, ບັນດາກົມ, ສະຖາບັນຄົ້ນຄວ້າ ແລະ ຝຶກອົບຮົມໄອຍະການ ແລະ ອົງການໄອຍະການປະຊາຊົນພາກກາງ ໃຫ້ສາມາດນຳໃຊ້ໄດ້ເປັນປົກກະຕິ;
* ສືບຕໍ່ ຕິດຕາມ ແລະ ລົງຂ່າວ ໃນເວບໄຊ, ໂທລະພາບ, ໜັງສືພິມ ແລະ ກະດານຂ່າວ ໃຫ້ເປັນປົກກະຕິ;
* ສືບຕໍ່ປະຕິບັດວຽກງານສົ່ງເສີມຄວາມກ້າວໜ້າ ຂອງແມ່ຍິງ ຢ່າງເປັນປົກກະຕິ.

**5. ວຽກງານການເງິນ**

* ສືບຕໍ່ປັບປຸງສັງລວມແຜນຄວາມຕ້ອງການງົບປະມານ ປະຈຳປີ 2018 ຂອງອົງການໄອຍະການປະຊາ ຊົນ ທົ່ວປະເທດ;
* ສືບຕໍ່ຕິດຕາມຮ່ວງເງິນເດືອນ, ເງິນອຸດໜູນ ແລະ ເງິນນະໂຍບາຍຕ່າງໆ, ປະຈຳງວດ 03/2017 ຂອງອົງການໄອຍະການປະຊາຊົນທົ່ວປະເທດໃຫ້ສຳເລັດ;
* ປະສານສົມທົບກັບກະຊວງການເງິນ ກ່ຽວກັບການສະເໜີຂໍອະນຸມັດງົບປະມານ ປະຈຳງວດ 02/2017;
* ໃຫ້ສືບຕໍ່ສັງລວມຕົວເລກໜີ້ສິນຄ່າກະແສໄຟຟ້າ ຂອງອົງການໄອຍະການປະຊາຊົນທົ່ວປະເທດໃຫ້ສຳເລັດ.

**6. ​ວຽກ​ງານແຜນການ ແລະ ​ຮ່ວມ​ມື​ກັບ​ຕ່າງປະ​ເທດ.**

* ສືບຕໍ່ປະສານກັບກະຊວງແຜນການ ແລະ ການລົງທຶນ ເພື່ອຂໍການຢັ້ງຢືນຊຳລະໂຄງການ ທີ່ຍັງຄ້າງປະຈຳງວດ II ປີ 2017 ( ໂຄງການກໍ່ສ້າງຫ້ອງການອົງການໄອຍະການປະຊາຊົນ ແຂວງ ສະຫວັນນະເຂດ );
* ໃຫ້ພາກສ່ວນກ່ຽວຂ້ອງສືບຕໍ່ກະກຽມແຜນການລົງກວດກາກໍ່ສ້າງຫ້ອງການ ຂອງອົງການໄອຍະການປະຊາຊົນ ຢູ່ບັນດາແຂວງ;
* ໃຫ້ສືບຕໍ່ຕິດຕາມແຈ້ງການກ່ຽວກັບການຂໍຄວາມຮ່ວມມືລະຫວ່າງ ສປປ ລາວ - ສສ ຫວຽດນາມ ຈຳນວນ 04 ເລື່ອງໃຫ້ສຳເລັດ;
* ສືບຕໍ່ປະສານກັບ ສປ ຈີນ ເລື່ອງຂໍທຶນຝຶກອົບຮົມຢູ່ສະຖາບັນໄອຍະການ ສປ ຈີນ ຈຳນວນ 15 ທ່ານ ແລະ ທຶນການສຶກສາລະດັບປະລິນຍາໂທ;

ນອກຈາກນັ້ນ,ໃຫ້ພາກສ່ວນກ່ຽວຂ້ອງສືບຕໍ່ຕິດຕາມການຂໍຄວາມຮ່ວມມືທາງອາຍາ ຂອງບັນດາປະເທດຕ່າງໆ ແລະ ຊຸກຍູ້ການຮ່ວມມືກັບອົງການຈັດຕັ້ງສາກົນເຊັ່ນ: ໂຄງການ UNDP, JICA, UNODC, ILSTA, UNICEF ແລະ ໂຄງການເຢຍລະມັນ.

**7. ວຽກ​ງານ​ກວດກາ.**

* ​ສືບ​ຕໍ່ຄົ້ນຄວ້າພິຈາລະນາ​ແກ້​ໄຂ​ຄຳ​ຮ້ອງ​ຂໍຄວາມ​ເປັນ​ທຳ ​ຂອງ​ປະຊາຊົນທີ່ຄ້າງໃນເດືອນຜ່ານມາ ແລະ ຄຳຮ້ອງເຂົ້າໃໝ່ໃຫ້ສຳເລັດ;
* ໃຫ້ພາກສ່ວນກ່ຽວຂ້ອງກວດກາບັນດາເອກະສານທີ່ກ່ຽວກັບໂຄງການຖົມດິນ ຂອງ​ສະ​ຖາ​ບັນຄົ້ນຄວ້າ ​ແລະ ​ຝຶກ​ອົບຮົ​ມ​ໄອ​ຍະ​ການ ແລະ ໂຄງການກໍ່ສ້າງ ອົງການໄອຍະການປະຊາຊົນເຂດ 2 ເມືອງ ຊຽງເງິນ ແຂວງ ຫລວງພະບາງ;
* ສືບຕໍ່ກະກຽມໃຫ້ແກ່ວຽກງານແຈ້ງຊັບສິນ ແລະ ລາຍຮັບ ຂອງພະນັກງານ ອົງການໄອຍະການປະຊາຊົນສູງສຸດ.

**III. ​ ມາດ​ຕະການ​ຈັດຕັ້ງປະຕິບັດ.**

**1.** ຈັດຕັ້ງເຜີຍແຜ່ແຜນການໃຫ້ຄະນະນຳ, ຫ້ອງການ, ບັນດາກົມ, ສະ​ຖາ​ບັນ​ຄົ້ນຄວ້າ ​ແລະ ຝຶກ​ອົບຮົມ​ໄອ​ຍະ​ການ ຮັບຊາບ ແລະ ເຂົ້າໃຈຢ່າງເລິກເຊິ່ງ;

**2.**ໃຫ້ຫ້ອງການ, ບັນດາກົມ, ສະຖາບັນຄົ້ນຄວ້າ ແລະ ຝຶກອົບຮົມໄອຍະການ ສ້າງເປັນແຜນວຽກລະອຽດຂອງຕົນ ແລະ ຈັດຕັ້ງປະຕິບັດໃຫ້ມີຜົນສຳເລັດ, ແລ້ວສະຫຼຸບລາຍງານຜົນ ຂອງການຈັດຕັ້ງປະຕິບັດ ແລະ ທິດທາງແຜນການໃນເດືອນຕໍ່ໄປໃຫ້ຫ້ອງການ ອອປສ ສັງລວມລາຍງານໃຫ້ຫົວໜ້າອົງການໄອຍະການປະຊາຊົນສູງສຸດ ເພື່ອຊາບ ແລະ ມີທິດຊີ້ນຳ.

ດັ່ງນັ້ນ, ຈຶ່ງສະຫລຸບຕີລາຄາການເຄື່ອນໄຫວວຽກງານຜ່ານມາ ແລະ ວາງທິດທາງແຜນການຕໍ່ໜ້າ ເພື່ອຈັດຕັ້ງປະຕິບັດໃຫ້ຖືກຕ້ອງ.

**ຫົວໜ້າອົງການໄອຍະການປະຊາຊົນສູງສຸດ**

**ບ່ອນສົ່ງ**

- ຫ້ອງວ່າການປະທານປະເທດ 01 ສະບັບ

- ຫ້ອງວ່າການສຳນັກງານນາຍົກ ລັດຖະມົນຕີ 01 ສະບັບ

* ຄະນະນຳ ອອປສ ທ່ານລະ 01 ສະບັບ;
* ທ່ານຜູ້ຊ່ວຍຫົວໜ້າ ອອປສ 01 ສະບັບ;
* ບັນດາທ່ານຫົວໜ້າກົມ, ຫົວໜ້າຫ້ອງການ ທ່ານລະ 01 ສະບັບ;
* ຫົວໜ້າສະຖາບັນຄົ້ນຄວ້າ ແລະ ຝຶກອົບຮົມໄອຍະການ 01 ສະບັບ;
* ເກັບມຽ້ນສຳເນົາ 01 ສະບັບ.